Kultur

«Sykt morro» har trettiåringen fra Ålesund kalt det han håper skal bli starten på et stort prosjekt.

– Jeg vet mye om å ligge på sjukehus, forteller Robert.

I 2007 fikk han en alvorlig diagnose som har resultert i at han nå venter på hjertetransplantasjon.

Fire måneder på sykehus

– Telefonen fra Rikshospitalet kan komme i dag eller om to måneder. Dette vet jeg ingen ting om, men jeg har fått en innblikk i hvilke ressurser som settes i sving når tida er inne. Og alt dette bare på grunn av et eneste individ. Ikke rart man får lyst til å gi litt tilbake!

Robert har regnet ut at han siden 2007 har vært innlagt på sjukehus omtrent fire måneder til sammen.

– Å ligge på sjukehus kan være kjedelig – særlig for barn. Langtidspasienter trenger både læring og stimulans, og her vil jeg gjerne være med å bidra.

Trivsel

«Sykt morro» handler kort fortalt om å gi barn og unge muligheter til å tenke på noe annet og trivelig når de blir liggende lenge på sjukehus.

– Jeg oppdaga for eksempel at det er tungvint for pasienter på Rikshospitalet å koble seg på internett fra sjukesenga. Å kunne bruke data og nettet når man ligger på sjukehus betyr utrolig mye for folk.

Kommunikasjon fra sykehussengen

– Men dette handler om penger?

– Trange sjukehusbudsjett gjør sikkert at andre ting må prioriteres. I første omgang satser jeg på å samle inn leker og ulikt spillutstyr som kan skape glede i sjukehushverdagen. Hvis dette til slutt kan bli en hel organisasjon, er det også mulig å samle inn penger som kan gjøre datahverdagen lettere for pasienter i alle aldre, sier Robert som selv jobber i et datafirma.

– Tenk bare på hvordan en pasient kan kommunisere med familie og venner via Skype. Men her trengs det både utstyr og penger, så vi har en stor jobb å gjøre, sier Robert som ønsker seg riktig mange som kan være med og ta et tak.

Praktisk

Ei facebookgruppe er allerede etablert, og Robert ønsker at folk som er interesserte melder seg inn i gruppa. Ei nettside er også snart på lufta.

– Og i tillegg til å få leiker og utstyr som skal gis vekk, er jeg avhengig av at folk vil være med på det praktiske arbeidet. Jeg ønsker at dette skal bli noe som kan komme flere sjukehus til gode, ikke bare Ålesund. Da trenger jeg folk som kan hente, bringe og organisere, sier Robert.

Strøm av leker

For det er ikke bare å legge gaver på trappa hjemme hos Robert. Det må systematiseres og organiseres, og dette er det aller første Robert og «Sykt morro» må ta seg av. Men leikene har allerede begynt å strømme inn.

Rett før jul tok han med seg lillesøster Maria og møtte opp på barneavdelingen på Ålesund sjukehus med favnen full av julepakker. Selvsagt til stor begeistring fra mottakerne.

Lotteri

Andre ville antakelig hatt mer enn nok med å tenke på sin egen helse hadde de vært i Roberts situasjon.

– Selvsagt er det tøft å gå og vente på denne telefonen, men jeg tror faktisk det er verre for familien min enn for meg. Jeg vet at når det rette hjertet dukker opp, blir jeg tatt hånd om av et stort apparat som består av uhyre kompetente mennesker. Det føles nesten som å være med i et lotteri – men i dette lotteriet vet jeg at jeg vinner førstepremien. Bare ikke når det skjer, sier Robert Græsdal.